บสก.ชะลอเข้าตลาด รอหาบ.ที่ปรึกษาใหม่
กองทุนฟื้นฟูฯ ชะลอนำ บสก.เข้าตลาด หลังจัดหาที่ปรึกษาทางการเงินไม่ได้
23 ก.ค. 2558

กองทุนฟื้นฟูฯ ชะลอนำ บสก.เข้าตลาด หลังจัดหาที่ปรึกษาทางการเงินไม่ได้ 
ธนาคารแห่งประเทศไทย (ธปท.) รายงานว่า กองทุนเพื่อการฟื้นฟูและพัฒนาระบบสถาบันการเงินได้เปิดให้บริษัทที่ปรึกษาทางการเงิน เข้ารับฟังขอบเขตงานการประเมินราคาขายหุ้นสามัญ และเสนอสัดส่วนการขายหุ้นที่เหมาะสมของกองทุนฟื้นฟูฯ ที่ถืออยู่ในบริษัทบริหารสินทรัพย์ กรุงเทพพาณิชย์ (บสก.) เป็นครั้งที่ 2 หลังจากการเปิดรับสมัครครั้งแรกเมื่อวันที่ 11 มิ.ย.ที่ผ่านมาต้องยกเลิกไป ไม่สามารถคัดเลือกบริษัทที่ปรึกษาได้เพราะมีผู้ยื่นข้อเสนอมาเพียงรายเดียว 
สำหรับการคัดเลือกที่ปรึกษาทางการเงินของ บสก.ดังกล่าว เป็นส่วนหนึ่งของแผนการขายหุ้นของกองทุนฟื้นฟูฯ ที่ถืออยู่ใน บสก. 100% ออกในสัดส่วนที่เหมาะสม เพื่อกระจายหุ้นส่วนหนึ่งไปในตลาดหลักทรัพย์ และนำเงินที่ได้จากการขายหุ้นมาใช้หนี้สินของกองทุนฟื้นฟูฯ ที่ได้รับการโอนหนี้เงินต้น และภาระดอกเบี้ยจากรัฐบาลตาม พ.ร.บ.บริหารหนี้เงินกู้ของรัฐฯ เมื่อปี 2555
อย่างไรก็ตาม กองทุนฟื้นฟูฯ ระบุว่า แม้ว่าแผนการกระจายหุ้นของ บสก.จะล่าช้าออกไป แต่กองทุนฟื้นฟูฯ ประเมินว่าจะไม่ส่งผลกระทบต่อแผนการชำระหนี้ ทั้งส่วนเงินต้นและดอกเบี้ยของกองทุนฟื้นฟูฯ แต่อย่างใด เพราะตลอดช่วงเวลาที่ผ่านมา กองทุนฟื้นฟูฯ ได้จัดการบริหารสินทรัพย์ที่มีอยู่ รวมทั้งมีการขายสินทรัพย์บางส่วนออกไป เพื่อนำเงินมาชำระหนี้เงินต้นและดอกเบี้ยได้อย่างต่อเนื่อง
ทั้งนี้ จากรายงานการบริหารหนี้ของกองทุนฟื้นฟูฯ ล่าสุด ณ สิ้นเดือน มิ.ย. 2558 มีการชำระหนี้เงินต้น และดอกเบี้ย รวมแล้ว 2.33 แสนล้านบาท เป็นการชำระหนี้เงินต้น 1.05 แสนล้านบาท และดอกเบี้ย 1.28 แสนล้านบาท ส่งผลให้สิ้นเดือน มิ.ย.ที่ผ่านมา เหลือเงินทุนที่ต้องผ่อนชำระ 1.03 ล้านล้านบาท จากที่รับหนี้มาประมาณ  1.14 ล้านล้านบาท